Парг1ат вара Кунта-Хьаьжа. Гайта ницкъ болчо цунна селхханехь гайтинера кхузахь хиндерг. Цуьнан 1аьрбойн х1ух болу сира дин, некха т1ера к1айн 1аж а къегаш, патг1ат бог1ура. Эрсана доьлху некъаш ирхо йолуш хиларна, пайто Веданахь йитина цой, 1овдассий. Шийнне а муридаша т1аьхьабалийна ши дин бара. Шен дин т1улган некъа баьлча, Хьаьжас ларамца къамел дора цуьнца: «Хьорзум, хьайн ленаш ларделахь, уьш керла ду хьуна». Шен устазаца дагца къамел деш вог1ура 1овда а: «Сан Буракъан ленаш х1инца дикка дааделла. Со аьхка дукха хьолахь шарбанахь, пайтонахь лела».